《灵壁石》
宋代·刘才邵

坚脆殊形俱是幻，要当尽付空花观。其馀空色两非真，习气从花不须断。

灵壁磬材如黑玉，岁久取多岸为谷。问君何从得坚质，数尺嵚𡼭心赏足。

新诗俊如霜鹘拳，揽取物象神机圆。援毫一挥不停手，岩壑意态何森然。

如闻驶舟行日近，不得随舟无少恨。夜敲清响哦新诗，定有水仙帘外听。

作者简介：（1086—1158）吉州庐陵人，字美中，号杉溪居士。徽宗大观三年上舍及第，宣和二年中宏词科。高宗时累迁中书舍人，兼权直学士院。以帝称其能文，为时宰所忌，出知漳州，于城东开十四渠，溉田数千亩。官至工部侍郎、权吏部尚书。有《杉溪居士集》。